**ՀԻՄՆԱՎՈՐՈՒՄ**

**«ՊԵՏԱԿԱՆ ՊԱՇՏՈՆՆԵՐ ԵՎ ՊԵՏԱԿԱՆ ԾԱՌԱՅՈՒԹՅԱՆ ՊԱՇՏՈՆՆԵՐ ԶԲԱՂԵՑՆՈՂ ԱՆՁԱՆՑ ՎԱՐՁԱՏՐՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

«**Պետական պաշտոններ և պետական ծառայության պաշտոններ զբաղեցնող անձանց վարձատրության մասին**» օրենքում լրացումներ կատարելու մասին» օրենքի նախագծի (այսուհետ՝ Նախագիծ) ընդունման անհրաժեշտությունը պայմանավորված է «Հայաստանի Հանրապետության դատական և իրավական բարեփոխումների 2019-2023 թվականների ռազմավարությունը և դրանից բխող գործողությունների ծրագիրը հաստատելու մասին» ՀՀ կառավարության 2019թ.ի հոկտեմբերի 10-ի N 1441-Լ որոշման N 3 հավելվածով սահմանված՝ նպատակ 10-ի (*իրավապահ համակարգի բարեփոխում*) գործողություն 2-ի իրականացման անհրաժեշտությամբ, որի համաձայն՝ ***անհրաժեշտ է մշակել օրենսդրական փոփոխություններ՝ ուղղված քննիչների աշխատավարձի և դրա նկատմամբ սահմանված հավելավճարների բարձրացմանը և քննիչների թվակազմի ավելացմանը***:

**1. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Նախագծի ընդունումը պայմանավորված է «Հայաստանի Հանրապետության դատական և իրավական բարեփոխումների 2019-2023 թվականների ռազմավարությունը և դրանից բխող գործողությունների ծրագիրը հաստատելու մասին» ՀՀ կառավարության 2019թ.-ի հոկտեմբերի 10-ի N 1441-Լ որոշման N 3 հավելվածով սահմանված՝ նպատակ 10-ի գործողություն 2-ի իրականացման անհրաժեշտությամբ:

**2. Ընթացիկ իրավիճակը և խնդիրները.**

Նախագծի ընդունումը պայմանավորված է քննիչների՝ որպես առանձնակի ռիսկային ինքնավար պաշտոն զբաղեցնող և իրենց պաշտոնից բխող նպատակների և խնդիրների իրականացման համար պատասխանատվություն կրող պաշտոնատար անձանց հավելումներ տրամադրելու անհրաժեշտությամբ:

Այսպես.

**1)** Կոմիտեիմինչդատական վարույթ իրականացնող ստորաբաժանումները վերջին տարիներին աշխատել են գերծանրաբեռնվածությամբ.

* 2020թ.-իդրությամբԿոմիտեի վարույթում քննվել է 32.483 քրեական գործ,
* 2021թ.-ին՝ 41.883 քրեական գործ,
* 2022թ.–ի ընթացքում՝ Կոմիտեի վարույթում քննվել է **59.830 քրեական** վարույթ:
* 2020թ.-ինմեկ քննիչիմիջին տարեկան ծանրաբեռնվածությունըմիայնքրեական գործերով կազմել է 69, քրեական գործերով և մերժված նյութերով*՝* 73,
* 2021թ.-ին՝83.4, իսկ քրեական գործերով և մերժված նյութերով՝ 87,
* 2022թ.-ի՝ ընթացքում Կոմիտեի քննիչի միջին տարեկան ծանրաբեռնվածությունը կազմել է **111 վարույթ:**

Ներկայումս քրեական վարույթների աննախադեպ շարունակական աճը հանգեցրել է Քննչական կոմիտեի քննիչների անխուսափելի գերծանրաբեռնվածության: Հարկ է նշել, որ ՀՀ-ում մինչդատական վարույթ իրականացնելու իրավասությամբ օժտված մարմինների վարույթում քննված քրեական գործերի շուրջ 90-95 %-ը մշտապես քննվել և քննվում է Քննչական կոմիտեում:

Քրեական վարույթների նման քանակական աճի պայմաններում Քննչական կոմիտեի քննիչների օրական աշխատաժամանակը հաճախ հասնում է 12-13 ժամի: Ընդ որում,անհրաժեշտ է հաշվի առնել, որ քրեադատավարական օրենքը քննիչի համար սահմանում է իմպերատիվ դատավարական ժամկետներ որոշակի դատավարական ակտեր կայացնելու համար, որպիսի պայմաններում հնարավոր է լինեն դեպքեր, երբ տվյալ ակտերը կայացվեն ոչ աշխատանքային ժամերի կամ օրերի:

**Նման գերծանրաբեռնված աշխատանքը**, հանրային բարձր պատասխանատվությունն այդ աշխատանքը **դարձնում են պակաս գրավիչ և ռիսկային**:

**2)** Համանման գործառույթ իրականացնող՝ Հակակոռուպցիոն կոմիտեի ծառայողների համար նախատեսված է վարձատրության ավելի բարձր երաշխիք՝ հիմքում դնելով վերջիններիս կողմից առանձնակի ռիսկային աշխատանք կատարելու հանգամանքը:

 Կոռուպցիոն հանցագործությունների քննությունը բարձր ռիսկային համարելով՝ այդ մարմնի քննիչների համար՝ Քննչական կոմիտեի քննիչների համեմատությամբ, սահմանված են աշխատանքի **էապես բարձր վարձատրություն և սոցիալական երաշխիքներ**, հաշվի առնելով կոռուպցիոն հանցագործությունների քննության իրականացումը: Նման հիմնավորումների համատքեստում էլ ընդունված Օրենքի համաձայն, որպես առանձնակի ռիսկայնություն ունեցող աշխատանք, Հակակոռուպցիոն կոմիտեի քննիչների համար սահմանվել է հավելում՝ պաշտոնային դրույքաչափի 92 տոկոսի չափով (նախկինում այն եղել է 100 տոկոս):

Հահակոռուպցիոն կոմիտեի կազմավորումից մոտ 1 տարի անց, քննիչների ծանրաբեռնվածությամբ պայմանավորված, օրենսդրական փոփոխությունների միջոցով, մի շարք կոռուպցիոն հանցագործությունների դեպքերով նախաքննությունը վերապահվել է Քննչական կոմիտեին և Քննչական կոմիտեի քննիչներն ի թիվս այլ հանցատեսակների, Հակակոռուպցիոն կոմիտեի ձևավորումից հետո էլ, քննել և քննում են նաև կոռուպցիոն բնույթի հանցագործությունների վերաբերյալ քրեական վարույթներ (գործեր):

Այսինքն, Հակակոռուպցիոն կոմիտեի քննիչների առավել բարձր վարձատրության օրենսդրական կարգավորումների հիմքում դրված հիմնավորումներն ուղիղ վերաբերելի են նաև Քննչական կոմիտեի քննիչների վարձատրությունը բարձրացնելու սույն օրենսդրական նախաձեռնության համար:

**Քննչական կոմիտեի քննիչների աշխատանքի ռիսկայնությունն ընդգծելու համար բավարար է թվարկել վերջիններիս կողմից քննվող այնպիսի հանցատեսակներ, ինչպիսիք են ՝** կոռուպցիոն հանցագործությունները, տնտեսական հանցագործությունները, սպանությունը, քրեական ենթամշակույթի հետ կապված հանցագործությունները, թմրամիջոցների ապօրինի շրջանառությունը, հարկային և մաքսային բնույթի հանցագործությունները, կիբեռհանցագործությունները, զինվորական ծառայության սահմանված կարգի դեմ ուղղված հանցագործությունները և այլն։

**Հարկ է նշել, որ ինչպես Հակակոռուպցիոն կոմիտեի, այնպես էլ Քննչական կոմիտեի** կարգավիճակը, ըստ էության, նույնն է. նրանք իրականացնում են Սահմանադրությամբ քննչական մարմիններին վերապահված գործառույթի (քրեական գործով նախաքննության) իրականացմանն ուղղված մասնագիտական գործունեություն, ինչպով պայմանավորված էլ առանձին ռիսկայնությունը վերաբերելի է ինչպես Հակակոռուպցիոն, այնպես էլ՝ Քննչական կոմիտեների քննիչներին:

**3)** Նշված համատեքստում անհրաժեշտ է ուշադրություն դարձնել նաև այն հանգամանքին, որ ՍԴՈ-1443 որոշման շրջանակներում ՀՀ սահմանադրական դատարանը դիրքորոշում է արտահայտել առ այն, որ «*Վերոնշյալ իրավանորմերի վերլուծության արդյունքում Սահմանադրական դատարանն արձանագրում է, որ* ***Հայաստանի Հանրապետությունում գործող բոլոր քննչական մարմինների քննիչների կարգավիճակը, ըստ էության, նույնն է. նրանք իրականացնում են Սահմանադրությամբ քննչական մարմիններին վերապահված գործառույթի (քրեական գործով նախաքննության) իրականացմանն ուղղված մասնագիտական գործունեություն:*** *(.*..) :

Հիշատակված իրավական դիրքորոշումներից պարզ է դառնում, որ սոցիալական արդարությունը, որպես ՀՀ հիմնարար նպատակ-արժեքներից մեկը, պահանջում է, ի թիվս այլ դեպքերի, պետական այս կամ այն ծառայության աշխատակիցների համար սահմանել աշխատանքային գործունեության համար արդար վարձատրություն՝ զուրկ խտրականության տարրերից:

Թերևս, չենք կարող չվկայակոչել այն, որ միևնույն աշխատանք կատարող քննիչների դեպքում, կարծել թե *օրինակ՝* Քննչական կոմիտեի զինվորական քննչական գլխավոր վարչության քննիչի աշխատանքը ռիսկային չէ, զուրկ է որևէ հիմնավորումից, ավելին այն առավել դժվարին է, առավել բարձր՝ ռիսկայնության ունեցող, քանի որ Քննչական կոմիտեի քննիչներն *հակառակորդի հետ շփման գծում, գործունեությունն իրականացնելով վտանգում են իրենց կյանքը, առանձնակի ռիսկայնություն ունեցող սահմանային տարածքներում են կատարում ծառայություն, մասնավորապես՝ դեպքի վայրի զննություն և մի շարք քննչական գործողություններ՝ սահմանային զորամասերում և այլն*:

**4) 2022 թվականի նոյեմբերի 29-ին Վարչապետ Նիկոլ Փաշինյանի նախագահությամբ կայացած Դատական և իրավական բարեփոխումների 2022-2026 թվականների ռազմավարության և դրանից բխող գործողությունների ծրագրի կատարման մշտադիտարկման խորհրդի առաջին նիստի** ընթացքում, ի թիվս այլնի, քննարկվել է նաև քննիչների վարձատրության վերանայման հարցը, ինչի առնչությամբ Վարչապետն առաջարկել է Քննչական կոմիտեին՝ Արդարադատության նախարարություն ներկայացնել քննիչների` ըստ ստորաբաժանումների հաստիքների թիվը, հաստիքների ցանկը, աշխատանքի վարձատրության՝ ներառյալ հավելումների, հավելավճարների, լրավճարների չափը, կենսաթոշակի անցնելու ժամանակահատվածները և դրա հետ կապված հնարավոր ծախսերը, ինչպես նաև այլ տվյալներ, որոնք կարող են անհրաժեշտ լինել վարձատրության վերանայման հայեցակարգային առաջարկություններ մշակելու համար:

Նշվածի վերաբերյալ Քննչական կոմիտեն համապատասխան տվյալները 28.12.2022 թվականին ներկայացրել է Արդարադատության նախարարություն:

**5) Վերը նշվածի համատքեստում,** սույն թվականի հունվարի 19-ին Կառավարության նիստում հավանության է արժանացել Գլխավոր դատախազության կողմից մշակված *«Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում լրացումներ և փոփոխություններ կատարելու մասին» օրենքի նախագիծը, որով նախատեսվել է* ***դատախազների* տալ հավելում՝ պաշտոնային դրույքաչափի 92 տոկոսի չափով։**

Համաձայն՝ նշված Օրենքի նախագծի հիմքում դրված հիմնավորման, ի թիվս այլնի ՝ Դատախազությունը նշել է, որ « (…) ***ռիսկայնության աստիճանով էականորեն է տարբերվում այն դատախազների աշխատանքը****, ովքեր դատավարական ղեկավարում են իրականացնում սպանության, առևանգման, դիտավորությամբ առողջությանը վնաս պատճառելու, բժշկական սխալի, խարդախության, քրեական ենթամշակույթի հետ կապված հանցագործությունների, ՃԵԿ կանոնների հանցավոր խախտումների, խուլիգանությունների, խոշտանգումների, թմրամիջոցների ապօրինի շրջանառության և այլ դեպքերով։ Ավելին, վիճակագրությունը չի կարող հերքել, որ քրեական վարույթ իրականացնող պաշտոնատար անձանց կողմից կաշառք ստանալու կամ պաշտոնեական դիրքը չարաշահելու դեպքերն ավելի շատ արձանագրվել են վերը թվարկված և ոչ թե կոռուպցիոն հանցագործությունների վերաբերյալ գործերով վարույթի ընթացքում։ Կամ, ՀՀ դատախազության՝ պետական շահերի պաշտպանության գործառույթն իրականացնող դատախազների աշխատանքն, առավելապես կապված լինելով պետության գույքային շահերի կոռուպցիոն խախտումների ուսումնասիրության և բացահայտման հետ, ունի ոչ պակաս ռիսկայնություն, ինչ կոռուպցիոն գործերով դատավարական ղեկավարումը։ Ավելին, ստեղծված իրավիճակում, երբ նախքան Հակակոռուպցիոն կոմիտեի ձևավորումը հարուցված և բացառիկ հնչեղ կոռուպցիոն հանցագործությունների վերաբերյալ քրեական գործերը շարունակում են գտնվել գրեթե բոլոր ստորաբաժանումների դատախազների դատավարական ղեկավարման ներքո, կամ նրանք են շարունակում իրականացնել այդ գործերով մեղադրանքի պաշտպանությունը,* ***ներկա և առաջիկա տարիների ընթացքում որևէ տարբերակում չի կարող լինել Հակակոռուպցիոն կոմիտեում քննվող գործերով դատավարական ղեկավարում իրականացնող դատախազների և այլ դատախազների աշխատանքի ռիսկայնության մեջ։»:***

**6) Ինչպես տեսնում ենք դատախազության հիմնավորումներն ուղիղ վերաբերելի են նաև Քննչական կոմիտեի քննիչների վարձատրությունը բարձրացնելու համար:**

***7) Այսպիսով, Հակակոռուպցիոն կոմիտեում, Դատախազությունում, ինչպես նաև Քննչական կոմիտեում ինքնավար պաշտոն զբաղեցնող անձանց աշխատանքում որևէ տարբերակումը բացառելու նպատակով, Քննչական կոմիտեն մշակել է սույն նախագիծը, քանի որ Դատախազության և Քննչական կոմիտեի աշխատանքը հանդիսանում է ուղիղ փոխկապակցված և մի մարմնի աշխատողների սոցիալական վիճակի բարձրացումը խզում կառաջացնի այդ շղթայում:***

***Եթե դատախազի աշխատանքն իրենից ենթադրում է որոշակի ռիսկայնություն, ապա դա ուղիղ փոխկապակցված է վերջինիս կողմից դատավարական ղեկավարում իրականացնող՝ Քննչական կոմիտեի քննիչների աշխատանքով, քանի որ սկզբնական օղակը հանդիսանում է նախաքննություն իրականացնող քննիչը, որպիսզի պայմաններում՝ ռիսկայնության վերաբերյալ պնդումը պետք է լինի շղթայական և փոխկապակցված:***

Ավելին, նման օրենսդրական նախաձեռնությամբ հանդես են եկել ինչպես Քննչական կոմիտեն, այնպես էլ Դատախազությունը և սույն Օրենքի նախագծերը միաժամանակ են մշակվել, միաժամանակ էլ, որպես մեկ փաթեթ ներկայացվել են շրջանառության՝ շահագրգիռ մարմիններին, սակայն Քննչական կոմիտեի կողմից մշակված օրենքի նախագիծն առանձնացվել է և ինչպես վերը նշվեց՝ Դատախազության մասով այն 19.01.2022 թվականին հավանության է արժանացել Կառավարության կողմից:

**3. Առաջարկվող կարգավորման բնույթը.**

Հաշվի առնելով վերոգրյալը՝ մշակվել է ««**Պետական պաշտոններ և պետական ծառայության պաշտոններ զբաղեցնող անձանց վարձատրության մասին**» օրենքում լրացումներ կատարելու մասին» օրենքի նախագիծը: Առաջարկվող կարգավորմամբ նախատեսվում է Քննչական կոմիտեի քննիչներին վճարել ամսական հավելում՝ պաշտոնային դրույքաչափի 92 տոկոսի չափով:

Քննչական կոմիտեի քննիչների վարձատրությունն ավելացնելու նման մոտեցումը պայմանավորված է՝

- **Քննչական կոմիտեի քննիչների վարձատրությունն ավելացնելը վերը ներկայացված օբյեկտիվ անհրաժեշտությունից բացի նաև «Հայաստանի Հանրապետության դատական և իրավական բարեփոխումների 2019-2023 թվականների ռազմավարությունը և դրանից բխող գործողությունների ծրագիրը հաստատելու մասին» ՀՀ կառավարության 2019թ. հոկտեմբերի 10-ի N 1441-Լ որոշման ժամկետային պահանջ է.**

- **2022 թվականի նոյեմբերի 29-ին Վարչապետ Նիկոլ Փաշինյանի նախագահությամբ կայացված Դատական և իրավական բարեփոխումների 2022-2026 թվականների ռազմավարության և դրանից բխող գործողությունների ծրագրի կատարման մշտադիտարկման խորհրդի առաջին նիստու վարչապետի կողմից տրված հանձնարարականը.**

- **Հակակոռուպցիոն կոմիտեում ինքնավար պաշտոն զբաղեցնող անձանց 2023 թվականի հունվարի 1-ից պաշտոնային դրույքաչափի 92 տոկոսի չափով հավելումների ստացման փաստը.**

- **Դատախազության դատախազներին 2023 թվականի ապրիլի 1-ից պաշտոնային դրույքաչափի 92 տոկոսի չափով հավելումների ստացման փաստը**.

Այսպիսով, Քննչական կոմիտեի քննիչներին վճարվող հավելումների չափը որոշելիս հիմք է ընդունվել առանձնակի ռիսկային, բարդություններով պայմանավորված և մասնագիտացում պահանջող պաշտոններ զբաղեցնող անձանց տրամադրվող հավելումների միասնական, չտարբերակված մոտեցում սահմանելու անհրաժեշտությունը:

Իսկ առաջարկվող լուծումը և՛ բխում է Քննչական կոմիտեի քննիչի աշխատանքի առանձնակի ռիսկային բնույթից, և՛ բացառում է համակարգային իրավակարգավորումներում անհամաչափությունները։

**4. Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունմամբ կապահովվի Քննչական կոմիտեի ինքնավար պաշտոն զբաղեցնող անձանց աշխատանքի ռիսկայնությանը համահունչ վարձատրությունը:

Նախագծի ընդունման արդյունքում Հայաստանի Հանրապետության պետական բյուջեի ծախսերում ակնկալվում է հետևյալ փոփոխությունը.

**2023թ. ապրիլ-դեկտեմբեր ամիսների համար** Քննչական կոմիտեի ինքնավար պաշտոն զբաղեցնող անձանց (ընդհանուր 975 անձ) ամսական դրույքաչափի իննսուներկու տոկոսի չափով հավելում նախատեսելու դեպքում նախնական հաշվարկով անհրաժեշտ է շուրջ 4,012,130,304.00 ՀՀ դրամ։

Նախագծի ընդունմամբ եկամուտների նվազեցում չի նախատեսվում:

**5. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Հայաստանի Հանրապետության քննչական կոմիտեի կողմից:

**6. Ակնկալվող արդյունքը.**

Նախագծի ընդունմամբ կկատարվեն «Հայաստանի Հանրապետության դատական և իրավական բարեփոխումների 2019-2023 թվականների ռազմավարությունը և դրանից բխող գործողությունների ծրագիրը հաստատելու մասին» ՀՀ կառավարության 2019թ. հոկտեմբերի 10-ի N 1441-Լ որոշման N 3 հավելվածով սահմանված՝ նպատակ 10-ի գործողություն 2-րդ պահանջները։

**Տ Ե Ղ Ե Կ Ա Ն Ք**

**«ՊԵՏԱԿԱՆ ՊԱՇՏՈՆՆԵՐ ԵՎ ՊԵՏԱԿԱՆ ԾԱՌԱՅՈՒԹՅԱՆ ՊԱՇՏՈՆՆԵՐ ԶԲԱՂԵՑՆՈՂ ԱՆՁԱՆՑ ՎԱՐՁԱՏՐՈՒԹՅԱՆ ՄԱՍԻՆ » ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

«Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում լրացումներ կատարելու մասին» օրենքի ընդունման կապակցությամբ այլ նորմատիվ իրավական ակտերի ընդունման անհրաժեշտություն առկա չէ:

 **ՀՀ քննչական կոմիտե**